Ֆրանսախօսութեան բոլոր արժէքները կարելի է գտնել նոյնինքն՝ Էմմանիւէլ Մաքրոնի «Յեղափոխութիւն» գիրքին մէջ, որ այս օրերուն հայերէնի թարգմանուեցաւ եւ որուն շնորհանդէսը տեղի ունեցաւ Երեւանի մօտ Ֆրանսայի դեսպանատան մէջ: 2016 թուականին գրուած եւ կարգ մը լեզուներու թարգմանուած այս գիրքը միայն Ֆրանսայի մէջ աւելի քան երկու միլիոն օրինակով վաճառուած է եւ դարձած՝ պեսթսելըր: Երեւանի գրախանութներուն, բարձրակարգ առեւտրական վայրերուն, գրախանութ-սրճարաններուն մէջ այս օրերուն գլխաւոր գրադարակներուն վրայ է Մաքրոնի «Յեղափոխութիւն»ը եւ անմիջապէս ուշադրութիւն կը գրաւէ՝ կողքին վրայ պատկերուած Ֆրանսայի պատմութեան ամենէն երիտասարդ նախագահը, իբրեւ նոր արժէքներու ջատագով: Մաքրոն հրաշալի գիրք մը գրած է այն մասին, թէ փոխուող աշխարհին մէջ ինչպէ՛ս ինք կը պատկերացնէ Ֆրանսայի ապագան: Այս հսկայական փոփոխութիւններուն մասին, Վերածնունդէն մինչեւ հիմա, թերեւս ոչ ոք մտածած եւ այսպէս անկեղծօրէն շարադրած էր, կ՚ըսեն գիրքը վերլուծող մասնագէտները: